NMG ร่วง 9% หลังตลท.ขึ้น “NP” ให้ชี้แจงข้อมูลผู้บริหารขาดความน่าไว้วางใจ
NMG ร่วง 9% หลังตลท.ขึ้น “NP” ให้ชี้แจงข้อมูลกรรมการและผู้บริหารจำนวน 4 ราย ขาดความน่าไว้วางใจ จึงขึ้นเครื่องหมาย NP ตั้งแต่การซื้อขายรอบเช้าของวันที่ 10 ม.ค. 65 เป็นต้นไป จนกว่าบริษัทฯ จะชี้แจงสารสนเทศสำคัญได้
10 ม.ค. 2565

ผู้สื่อข่าวรายงานว่าวันนี้ (10 ม.ค. 2565) ราคาหุ้นบริษัท เนชั่น มัลติมีเดีย กรุ๊ป จำกัด (มหาชน) หรือ NMG ณ เวลา 12:30 น. อยู่ที่ระดับ 0.32 บาท ลดลง 0.03 บาท หรือ 8.57% โดยทำจุดสูงสุดที่ 0.34 บาท และทำจุดต่ำสุดที่ 0.30 บาท ด้วยมูลค่าการซื้อขาย 15.49 ล้านบาท

สำหรับเช้านี้ ตลาดหลักทรัพย์แห่งประเทศไทย ขึ้นเครื่องหมาย NP กับหุ้น NMG ตั้งแต่การซื้อขายรอบเช้าของวันที่ 10 มกราคม 2565 เนื่องจากตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้แจ้งบุคคลที่มีลักษณะขาดความน่าไว้วางใจในการเป็นกรรมการและผู้บริหารจำนวน 4 ราย เมื่อวันที่ 7 มกราคม 2565 เนื่องจาก ก.ล.ต.ตรวจสอบพบว่า บุคคล 4 ราย ซึ่งขณะเกิดเหตุในช่วงปี 2558 ถึงปี 2560 เป็นกรรมการและผู้บริหารของ NMG ได้ร่วมกันตัดสินใจ อนุมัติ สั่งการ และดำเนินการให้บันทึกรายได้ค่าโฆษณาที่ไม่มีจริงในงบการเงินของ NMG
เนื่องจากนางสาวณัฐวรา แสงวารินทร์ ยังคงดำรงตำแหน่ง ผู้ช่วยกรรมการผู้อำนวยการ ฝ่ายการตลาด ใน NMG โดยตลาดหลักทรัพย์ฯ ได้ติดต่อประสานงานให้ NMG ชี้แจงการดำเนินการของบริษัทต่อกรณีดังกล่าว แต่ NMG ยังไม่สามารถชี้แจงสารสนเทศมาได้ ตลาดหลักทรัพย์ฯ จึงขึ้นเครื่องหมาย NP (Notice Pending) หลักทรัพย์ของ NMG ตั้งแต่การซื้อขายรอบเช้าของวันที่ 10 มกราคม 2565 เป็นต้นไป จนกว่าบริษัทฯ จะชี้แจงสารสนเทศสำคัญได้